CELEX: 
Language: el
Date: 2021-01-15 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση ορισμένων ενώσεων μολύβδου και εξασθενούς χρωμίου σε ηλεκτρικούς και ηλεκτρονικούς πυροδοτητές εκρηκτικών για εμπορική (επαγγελματική) χρήση

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, με σκοπό την προσαρμογή στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS) όσον αφορά εξαίρεση για ειδικές εφαρμογές που περιέχουν μόλυβδο και εξασθενές χρώμιο.
            
            
               Η οδηγία RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σήμερα σε περιορισμό, όπως απαριθμούνται στο παράρτημα II της οδηγίας RoHS, είναι οι ακόλουθες: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις(2-αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV της οδηγίας RoHS παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (στο εξής: ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της οδηγίας RoHS.
            
            
               Το άρθρο 5 προβλέπει την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον εφόσον η προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκατάστατων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών. 
            
            
               Οι αποφάσεις σχετικά με τις εξαιρέσεις και τη διάρκειά τους θα πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης· και οι αποφάσεις για τη διάρκεια των εξαιρέσεων λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, θα εφαρμόζεται η φιλοσοφία κύκλου ζωής. 
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (στο εξής: Επιτροπή) περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω επιμέρους κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αίτησης για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Μετά τη δημοσίευση της οδηγίας RoHS, η Επιτροπή έχει λάβει πολλές
                  3
                αιτήσεις από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Τον Ιανουάριο του 2018 η Επιτροπή έλαβε αίτηση για νέα εξαίρεση όσον αφορά τη χρήση ενώσεων μόλυβδου και εξασθενούς χρωμίου σε ηλεκτρικούς και ηλεκτρονικούς πυροδοτητές εκρηκτικών για εμπορική (επαγγελματική) χρήση (αίτημα αριθ. 2018-2).
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, καθώς και διαδικτυακή ανοιχτή διαβούλευση
                  4
                διάρκειας επτά εβδομάδων με τα ενδιαφερόμενα μέρη σχετικά με την αίτηση. Στη διαβούλευση με τα ενδιαφερόμενα μέρη υποβλήθηκαν δύο συνεισφορές. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  5
               · τα ενδιαφερόμενα μέρη έχουν ενημερωθεί σχετικά.
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια συνάντησης εμπειρογνωμόνων στις 21 Οκτωβρίου 2019. Οι εμπειρογνώμονες συμφώνησαν με το σχέδιο που υποβλήθηκε, ενώ μεγάλη ομάδα εμπειρογνωμόνων δεν εξέφρασε γνώμη. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί
                  6
               . Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο της κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας επί τέσσερις εβδομάδες, προς σχολιασμό από το κοινό. Δεν ελήφθησαν παρατηρήσεις. Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε συγκεκριμένα τις ακόλουθες τεχνικές πληροφορίες και την ακόλουθη αξιολόγηση:
            
            
               ·Οι ηλεκτρικοί και ηλεκτρονικοί πυροδοτητές αποτελούν μέρος των ηλεκτρικών και ηλεκτρονικών πυροκροτητών που χρησιμοποιούνται κυρίως για την εξόρυξη ορυκτών (π.χ. δομικοί λίθοι, μεταλλεύματα και πολύτιμα μέταλλα), καθώς και για δραστηριότητες κατασκευών και κατεδαφίσεων (π.χ. σήραγγες, κατεδάφιση καπνοδόχων και κτιρίων). Οι ηλεκτρικοί και ηλεκτρονικοί πυροδοτητές χρησιμοποιούνται επίσης σε κατασκευαστικά στοιχεία ολοκληρωμένων συστημάτων διάσωσης για την αντιμετώπιση π.χ. επιπτώσεων από πλημμύρες, χιονοπτώσεις, πάγους ή πεσμένα δέντρα. Οι ενώσεις μολύβδου και εξασθενούς χρωμίου περιέχονται σε βασικά μέρη των ηλεκτρικών και ηλεκτρονικών πυροδοτητών, όπως στις ηλεκτρικές κεφαλές εναυσμάτων, στις πρωτογενείς εκρηκτικές γομώσεις και στις πυροτεχνικές γομώσεις επιβράδυνσης.
            
            
               ·Επί του παρόντος, δεν υπάρχουν εναλλακτικές λύσεις για το διαζίδιο του μολύβδου, τον στυφνικό μόλυβδο, τον διπικραμικό μόλυβδο, το κοκκινοκίτρινο μίνιο (τετροξείδιο του μολύβδου), το διοξείδιο του μολύβδου στους ηλεκτρικούς και ηλεκτρονικούς πυροδοτητές και για το χρωμικό βάριο στις μεγάλης διάρκειας πυροτεχνικές γομώσεις επιβράδυνσης των ηλεκτρικών και ηλεκτρονικών πυροδοτητών που διατίθενται στην αγορά, οι οποίες θα πληρούσαν όλες τις βασικές απαιτήσεις για την ασφαλή λειτουργία των ηλεκτρικών και ηλεκτρονικών πυροδοτητών. 
            
            
               Οι εφαρμογές τις οποίες αφορά το αίτημα εξαίρεσης εμπίπτουν στην κατηγορία 11
                  7
               · συνεπώς, το αίτημα εξαίρεσης αφορά το παράρτημα III της οδηγίας 2011/65/ΕΕ. Για να διασφαλιστεί ότι η ζητηθείσα εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό REACH, σύμφωνα με το άρθρο 5 της οδηγίας 2011/65/ΕΕ, οι σχετικές ενώσεις μολύβδου και εξασθενούς χρωμίου προσδιορίζονται στη διατύπωση της εξαίρεσης. Επιπλέον, τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) ικανοποιείται από την αίτηση εξαίρεσης: δεδομένου ότι, για τις οικείες εφαρμογές, δεν υπάρχουν διαθέσιμες αξιόπιστες εναλλακτικές λύσεις σήμερα ούτε είναι πιθανόν να κυκλοφορήσουν σύντομα στην αγορά, η χορήγηση της εξαίρεσης με τη μέγιστη περίοδο ισχύος πέντε ετών είναι δικαιολογημένη. Δεδομένου ότι δεν υπάρχουν ακόμη διαθέσιμα αξιόπιστα υποκατάστατα, δεν πρέπει να αναμένονται αρνητικές κοινωνικοοικονομικές επιπτώσεις από την υποκατάσταση για την εν λόγω περίοδο. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση συγκεκριμένων ενώσεων μολύβδου και εξασθενούς χρωμίου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/ΕΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις σχετικές απαιτήσεις του άρθρου 5 παράγραφος 1 στοιχείο α) της εν λόγω οδηγίας.
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος, και, αφετέρου, η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 15.1.2021
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση ορισμένων ενώσεων μολύβδου και εξασθενούς χρωμίου σε ηλεκτρικούς και ηλεκτρονικούς πυροδοτητές εκρηκτικών για εμπορική (επαγγελματική) χρήση
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  8
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
            
            
               (2)Οι κατηγορίες του ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο μόλυβδος και το εξασθενές χρώμιο είναι ουσίες που υπόκεινται σε περιορισμό οι οποίες παρατίθενται στο παράρτημα II της οδηγίας 2011/65/ΕΕ. 
            
            
               (4)Στις 19 Ιανουαρίου 2018 η Επιτροπή έλαβε αίτηση, σύμφωνα με το άρθρο 5 παράγραφος 3 της οδηγίας 2011/65/ΕΕ, για εξαίρεση προς συμπερίληψη στο παράρτημα III της εν λόγω οδηγίας, σχετικά με τη χρήση ενώσεων μολύβδου και εξασθενούς χρωμίου σε ηλεκτρικούς και ηλεκτρονικούς πυροδοτητές εκρηκτικών για εμπορική (επαγγελματική) χρήση (στο εξής: ζητηθείσα εξαίρεση). 
            
            
               (5)Η αξιολόγηση του αιτήματος περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (6)Ορισμένες ενώσεις μολύβδου και εξασθενούς χρωμίου περιέχονται σε βασικά μέρη των ηλεκτρικών και ηλεκτρονικών πυροδοτητών, όπως ηλεκτρικές κεφαλές εναυσμάτων, πρωτογενείς εκρηκτικές γομώσεις και πυροτεχνικές γομώσεις επιβράδυνσης. Οι ηλεκτρικοί και ηλεκτρονικοί πυροδοτητές αποτελούν μέρος των ηλεκτρικών και ηλεκτρονικών πυροκροτητών που χρησιμοποιούνται κυρίως για την εξόρυξη ορυκτών, για δραστηριότητες κατασκευών και κατεδαφίσεων, καθώς και σε κατασκευαστικά στοιχεία ολοκληρωμένων συστημάτων διάσωσης.
            
            
               (7)Επί του παρόντος, δεν υπάρχουν εναλλακτικές λύσεις για το διαζίδιο του μολύβδου, τον στυφνικό μόλυβδο, τον διπικραμικό μόλυβδο, το κοκκινοκίτρινο μίνιο (τετροξείδιο του μολύβδου), το διοξείδιο του μολύβδου στους ηλεκτρικούς και ηλεκτρονικούς πυροδοτητές και το χρωμικό βάριο στις μεγάλης διάρκειας πυροτεχνικές γομώσεις επιβράδυνσης των ηλεκτρικών και ηλεκτρονικών πυροδοτητών που διατίθενται στην αγορά, οι οποίες θα πληρούσαν όλες τις βασικές απαιτήσεις για την ασφαλή λειτουργία των ηλεκτρικών και ηλεκτρονικών πυροδοτητών. 
            
         
         
            
               (8)Λόγω της έλλειψης εναλλακτικών λύσεων, η υποκατάσταση ή η εξάλειψη του διαζιδίου του μολύβδου, του στυφνικού μολύβδου, του διπικραμικού μολύβδου, του κοκκινοκίτρινου μινίου (τετροξείδιο του μολύβδου), του διοξειδίου του μολύβδου και του χρωμικού βαρίου είναι ανέφικτη από επιστημονικής και τεχνικής πλευράς σε ορισμένα κατασκευαστικά στοιχεία των ηλεκτρικών και ηλεκτρονικών πυροδοτητών. Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  9
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν. 
            
            
               (9)Επομένως, είναι σκόπιμο να χορηγηθεί η ζητηθείσα εξαίρεση και να συμπεριληφθούν οι εφαρμογές που καλύπτονται από αυτήν στο παράρτημα III της οδηγίας 2011/65/ΕΕ, όσον αφορά τον ηλεκτρικό και ηλεκτρονικό εξοπλισμό της κατηγορίας 11. 
            
            
               (10)Η ζητηθείσα εξαίρεση θα πρέπει να χορηγηθεί για διάρκεια 5 ετών από [την ημερομηνία δημοσίευσης της παρούσας οδηγίας στην Επίσημη Εφημερίδα], σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ. Εάν ληφθούν υπόψη τα αποτελέσματα των συνεχιζόμενων προσπαθειών για την εξεύρεση αξιόπιστου υποκατάστατου, δεν είναι πιθανό η διάρκεια ισχύος της εξαίρεσης να έχει δυσμενείς επιπτώσεις στην καινοτομία. 
            
            
               (11)Συνεπώς, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 15.1.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        
                  Περίοδος διαβούλευσης
                  : από τις 31 Οκτωβρίου 2018 έως τις 19 Δεκεμβρίου 2018.
               
               
                  
                     (5)
                  
                  
                        
                     https://op.europa.eu/en/publication-detail/-/publication/7e6bf135-f0b9-11e9-a32c-01aa75ed71a1/language-en/format-PDF/source-120742148
                       
                  
               
               
                  
                     (6)
                  
                        Στον 
                  ιστότοπο της Επιτροπής
                   παρατίθεται ο κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (7)
                  
                        Οι κατηγορίες που απαριθμούνται στο παράρτημα I της οδηγίας 2011/65/ΕΕ είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 8. Ιατροτεχνολογικά προϊόντα· 9. Όργανα παρακολούθησης και ελέγχου, συμπεριλαμβανομένων των βιομηχανικών· 10. Αυτόματοι διανομείς· 11. Άλλα είδη ΗΗΕ που δεν καλύπτονται από καμία από τις ανωτέρω κατηγορίες. 
               
               
                  
                     (8)
                  
                        ΕΕ L 174 της 1.7.2011, σ. 88.
               
               
                  
                     (9)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III της οδηγίας 2011/65/ΕΕ προστίθεται το ακόλουθο σημείο 45:
            
            
                     
                        «45
                     
                  
                  
                     
                        Διαζίδιο του μολύβδου, στυφνικός μόλυβδος, μόλυβδος dipicramate, κοκκινοκίτρινο μίνιο (τετροξείδιο του μολύβδου), διοξείδιο του μολύβδου στους ηλεκτρικούς και ηλεκτρονικούς πυροδοτητές εκρηκτικών για εμπορική (επαγγελματική) χρήση και χρωμικό βάριο σε πυροτεχνικές γομώσεις επιβράδυνσης μεγάλης διάρκειας των ηλεκτρικών και ηλεκτρονικών πυροδοτητών για εμπορική (επαγγελματική) χρήση
                     
                  
                  
                     
                        Ισχύει για την κατηγορία 11 και λήγει στις [Υπηρεσία Εκδόσεων: πέντε έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα].»